Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 212/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: IG/19/96

1. Jäsenvaltion toimivaltainen viranomainen Nimi: Ministère de l'agriculture, de l'alimentation, de la pêche et des affaires rurales

Direction des politiques économique et internationale

Bureau des signes de qualité et de l'agriculture biologique

Osoite: 3, rue Barbet-de-Jouy - F-75349 Paris 07 SP

Puh. (33-1) 49 55 58 59

Faksi (33-1) 49 55 57 85

2. Hakijaryhmittymä 2.1 Nimi: Syndicat Interprofessionnel du Melon du Quercy

2.2 Osoite: 29, avenue du Général de Gaulle - F-46170 Castelnau-Montratier

2.3 Kokoonpano: tuottajat/hedelmäasemat (x) muu ( )

3. Tuotelaji: Rooman sopimuksen 39 artiklassa määrättyjen tuotteiden kuvausten luettelon 8. ryhmä: syötävät hedelmät ja pähkinät; sitrushedelmien ja melonien kuoret.

4. Tavaraerittely (4 artiklan 2 kohdan mukainen eritelmä)

4.1 Nimi: Melon du Quercy

4.2 Kuvaus: Meloni, jonka kuori on sileä tai lievästi taikka vahvasti kohokuvioinen, hedelmäliha oranssi, kuoren väri vihertävästä kellertävään, paino 450 grammasta yli 1300 grammaan.

4.3 Maantieteellinen alue: Melon de Quercyn SMM-alue:

Seuraavat kantonit:

- Tarn ja Garonne: Bourg de Visa, Caussade, Lafrançaise, Lauzerte, Moissac, Molières, Montaigu de Quercy, Montpezat de Quercy, Monclar de Quercy, Négrepolisse, Villebrumier, Montauban

- Lot: Castelnau-Montratier, Montcuq, Lalbenque

- Lot ja Garonne: Tournon, Penne, Beauville, Puymirol.

Seuraavien kantonien seuraavat kunnat:

- Tarn ja Garonne:

- Caylus: Mouillac

- Valence d'Agen: Castelsagrat, Goudouville, Saint-Clair, Gasque, Montjoi, Pommevic, Valence d'Agen.

- Lot:

- Limogne: Concots

- Luzech: Carnac Rouffiac, Villesèque, Sauzet

- Puy l'Évêque: Lacapelle Cabanac, Sérignac, Mauroux.

4.4 Alkuperätodisteet: Melon du Quercya on viljelty Quercyssä 1500-luvulta alkaen. Meloninviljely kehittyi vuonna 1930 erityisesti kun viljelyalat lisääntyivät ja Melon du Quercy ilmaantui paikallisille markkinoille. Tuotanto lisääntyi vuosina 1940-1945. Vuodesta 1960 alkaen Melon du Quercyn tuotanto kehittyi, koska sitä pystyttiin viemään alueen ulkopuolelle.

Tänä päivänä Melon du Quercyn maine on vakiintunut; pelkästään lukuisat käytetyt merkit ovat oiva osoitus melonin ja Quercyn välisestä tärkeästä yhteydestä.

Kunkin markkinointivuoden alussa varmennuselimen hyväksymä tekninen henkilöstö vahvistaa kunkin viljelijän lohkot (maantieteellinen alue ja hyväksyttävä pinta-ala). Jokaisesta lohkosta merkitään Melon du Quercyn viljelyrekisteriin seuraavat tiedot: kunta, maarekisteriala ja -numero, pinta-ala aareina.

Tiedot sisältävän asiakirjan yksi kappale säilytetään viljelijän viljelyrekisterissä, yksi toimitetaan hedelmäasemalle ja yksi lähetetään Syndicat Interprofessionnel du Melon du Quercyyn.

Näin jokaisen hedelmäasemalle lähetetyn erän osalta voidaan tunnistaa ja rekisteröidä viljelijän nimi, lajike ja lohkot. Hedelmäasemalla yhdistetään usealta viljelijältä tulleet erät. Varmennetut erät pidetään erillään varmentamattomista eristä asemalle tulovaiheesta aina kauppakunnostus-, etiketöinti- ja kaupanpitämisvaiheeseen.

4.5 Tuotantomenetelmä: Melon du Quercya on useita valikoituja lajikkeita. Ne korjataan täyskypsinä päivittäin mahdollisuuksien mukaan ennen kello 13.00, minkä jälkeen ne pakataan suoraan puulavoille tai muovilaatikoihin yhteen kerrokseen tiiviisti mutta ahtamatta.

Korjatut melonit pidetään suojassa auringolta ja säänvaihteluilta ja viedään hedelmäasemalle korjuupäivänä. Siellä melonierät tarkastetaan ja hyväksytään ulkomuodon ja sokeripitoisuuden mukaan. Melonit lajitellaan, punnitaan ja pakataan pakkauskennoihin ja/tai käärepapereihin painon ja värin mukaan.

4.6 Yhteys maantieteelliseen alkuperään: Quercy sopii oivasti melonin viljelyyn maaperänsä ja ilmastonsa vuoksi. Ilmastossa vaihtelevat Atlantin (raikas ja kostea) ja Välimeren (lämmin ja kuiva) virtaukset saavat aikaan päivittäin suuret lämpötilanvaihtelut, jolloin kasvilla on parhaat mahdolliset kasvuolosuhteet (lämpö ja kosteus).

Lisäksi Quercyn maaperä on savi- ja kalkkipitoinen. Maaperän savi koostuu pääasiassa illiitistä ja montmorilloniitista, jotka sitovat kaliumhydroksidia. Tällaisessa maaperässä kasvin kaliumhydroksidin saaminen on säänneltyä, jolloin tuote saa erityisen aromin ja ainutlaatuiset ominaisuudet. Koska Quercyn savi- ja kalkkipitoisella maaperällä on hyvä vedensitomiskyky, kasvi saa säännöllisesti vettä.

4.7 Valvontaelin Nimi: QUALISUD

Osoite: BP 102 "Agropole" - F-47000 Agen

4.8 Merkintä - Tuotteen nimi: Melon du Quercy

- Varmennetut ominaisuudet: Viljelty Quercyssa, korjattu täyskypsänä

- Varmennuselimen nimi ja osoite: -

4.9 Kansalliset vaatimukset: -

EY-numero: FR/00086/99.03.12.

Täydellisen asiakirjan vastaanottopäivä: 17. huhtikuuta 2003.